

**Praktikant - videojournalist / digital tilrettelægger til den danske ambassade i Paris**

Periode: 1. september 2022 – 31. januar 2023

Ansøgningsfrist: 28. februar 2022 kl. 12.00

Ansøgningen sendes til: Den danske ambassade i Paris på mail parambjob@um.dk

**Den danske ambassade og Danmarkshuset i Paris har en ledig praktikplads som VJ-praktikant fra efteråret 2022.** Du får et særligt ansvar for udvikling, tilrettelæggelse og produktion af originalt, digitalt medieindhold til Danmarkshusets digitale platform Le Bicolore og ambassadens platforme. Husets udstillingssal har robotkameraudstyr og tricaster controller, og vi har en del andet prof gear. En del af opgaven består i at udvikle mediekoncepter fra levende events i salen (ekstern producer er tilknyttet), og at skabe korte, aktuelle journalistiske videoindslag/-formater til platformen og sociale medier.

Du bliver en del af ambassadens Presse- og Kulturafdeling og har en uddannet journalist som praktikvejleder. Presse- og Kulturråden (afdelingens chef) er tidligere chef for digital medieinnovation i DRs Kor og Orkestre i Koncerthuset i DR Byen. Se mere: [www.lebicolore.dk/digital](http://www.lebicolore.dk/digital)

**”Skal man kunne flydende fransk?”**
Arbejdssproget på ambassaden og Danmarkshuset er grundlæggende dansk – men de fleste kan også tale fransk. Du skal have noget kendskab til sproget, så du fx kan forstå et båndet interview nok til, at du kan redigere – men du behøver ikke at mestre det flydende, særligt ikke på skrift. I forbindelse med optagelser, arbejde on location med videre er der andre danske, fransktalende kollegaer at trække på. Og de fleste i det franske kulturliv har et godt forhold til engelsk.

**Opgaver**

* Tilrettelæggelse og produktion af videoindhold
* Udvikling af visuelle programkoncepter med salens kameraudstyr
* Videojournalistik og video til ambassadens digitale platforme
* Kommunikationsopgaver generelt
* Bidrage med forståelse af data om vores digitale mediebrugere
* Deltagelse i tværgående projektteams

**Kvalifikationer og interesser**

* Studerende på studieretning med fokus på **(video)journalistik, medietilrettelæggelse kommunikation el.lign.**
* Gode franskkundskaber, især mundtligt (om niveau, se afsnit ovenfor)
* Gode kommunikations- og formidlingsevner
* Erfaren bruger af Office pakken, digitale værktøjer og sociale medier, samt de relevante redigeringsprogrammer og optagegear
* Erfaring med videojournalistik og medieproduktion
* Initiativrig, engageret, selvstændig og en god holdspiller

Du en del af en spændende internationalt orienteret arbejdsplads i en af verdens metropoler. Du indgår med dit særlige faglige fokus i ambassadens store gruppe af praktikanter, der fagligt fordeler sig på politik, økonomi, handel/eksport og kultur, presse & kommunikation. Du kommer til at følge dagligdagen på en af de meste spændende internationale kunst- og kulturscener på tætteste hold, og du får mulighed for selv at præge formidling og udvikling af indsatsen. Dit netværk vil vokse med nye kollegaer fra mange sektorer.

**Kontakt**Vil du vide mere, så kontakt producent for medieproduktion Rebecca Helewa Graversen, rebgra@um.dk, M/+33 6 63 16 05 65. Du kan også kontakte vores seneste journalistpraktikant som reference: Anne Sofie Seyer-Hansen: anne\_sofie@seyer-hansen.dk